ΓΡΑΠΤΗ ΕΡΩΤΗΣΗ P-0228/98 υποβολή: Luciano Vecchi (PSE) προς την Επιτροπή (30 Iανουαρίου 1998)

Θέμα: Ενισχύσεις στους κουρδικούς πληθυσμούς του βόρειου Ιράκ

Στα τέλη του 1997 η ECHO διέκοψε την υποστήριξη σε ανθρωπιστικές πρωτοβουλίες στο βόρειο Ιράκ υπέρ των κουρδικών πληθυσμών της περιοχής.

Η κατάσταση αυτή είχει σοβαρότατους αντίκτυπους στις συνθήκες διαβίωσης των ενδιαφερομένων πληθυσμών με συνέπεια οι ανθρωπιστικές οργανώσεις που λειτουργούν στην περιοχή να μην μπορούν να συνεχίσουν το έργο τους το οποίο συνίσταται σε ανθρωπιστική βοήθεια και αποκατάσταση.

Υπό το πρίσμα των ανωτέρω ερωτάται η Επιτροπή:

1. Με ποιούς τρόπους είναι διατεθειμένη να υποστηρίξει ανθρωπιστικά προγράμματα αποκατάστασης και ανάπτυξης στο βόρειο Ιράκ, υλοποιούμενα από ΜΚΟ;

2. Γνωρίζει ότι η διακοπή της βοήθειας στους τοπικούς πληθυσμούς προκαλεί μεταξύ άλλων και επίσπευση της εξόδου χιλιάδων προσφύγων προς άλλες χώρες μεταξύ των οποίων και εκείνες της Ευρωπαϊκής Ένωσης;

Απάντηση της κας Bonino εξ ονόματος της Επιτροπής (5 Μαρτίου 1998)

Τα σχέδια της Επιτροπής για την παροχή ανθρωπιστικής βοήθειας στους κουρδικούς πληθυσμούς του βορείου Ιράκ δεν έχουν γίνει πλήρως κατανοητά.

Από την αρχή του κουρδικού προβλήματος το 1991, η Υπηρεσία Ανθρωπιστικής Βοήθειας της Κοινότητας (ECHO) συνιστά τον κυριότερο χορηγό ανθρωπιστικής βοήθειας στο Ιράκ, με συνολικές συνδρομές μέχρι σήμερα που ανέρχονται σε 217.67 εκατ. ECU. Μια πρόσθετη χορήγηση, ύψους 10 εκατ. ECU, που καλύπτει το χρονικό διάστημα Ιανουαρίου-Οκτωβρίου 1998, εγκρίθηκε από την επιτροπή ανθρωπιστικής βοήθειας, στις 30 Ιανουαρίου 1998.

Λαμβάνοντας υπόψη το γεγονός ότι η ανθρωπιστική βοήθεια που παρέχεται βάσει του ψηφίσματος 986 των Ηνωμένων Εθνών («πετρέλαιο έναντι τροφίμων») και άλλων μεταγενεστέρων ψηφισμάτων επισκιάζει οποιαδήποτε μορφή διμερούς βοήθειας, όπως της βοήθειας που παρέχεται από την ECHO, η Επιτροπή κατέληξε στο συμπέρασμα ότι η δραστηριότητα της ECHO εντός του 1998, πρέπει να επικεντρωθεί σε καίριους τομείς όπως η εξουδετέρωση των ναρκών, προκειμένου να εξακολουθήσει να είναι αποτελεσματική και χρήσιμη.

1. Στο πλαίσιο αυτό, όσον αφορά το σχέδιο βοήθειας για το βόρειο Ιράκ το 1998, η ECHO θα δώσει προτεραιότητα στις ενέργειες εξουδετέρωσης ναρκών και στήριξης των θυμάτων ναρκών εδάφους και ένοπλων συγκρούσεων. Εκτιμάται ότι παραμένουν ακόμη, περίπου δέκα εκατομμύρια νάρκες κατά προσωπικού στο Ιράκ που εντοπίζονται κυρίως, κατά μήκος των συνόρων με το Ιράν, ειδικότερα, στο κυβερνείο Σουλεϋμανίγια.

Στο συνολικό σχέδιο του 1998, που εγκρίθηκε προσφάτως, προβλέπεται, ειδικότερα, η χρηματοδότηση προγράμματος ύψους 2 εκατ. ECU για θύματα ναρκών εδάφους και ενόπλων συγκρούσεων, το οποίο πρόκειται να υλοποιηθεί από μη κυβερνητικούς οργανισμούς (ΜΚΟ). Στο πλαίσιο του συγκεκριμένου προγράμματος, παρέχεται βοήθεια για τη δημιουργία επιτόπιου σταθμού πρώτων βοηθειών και χειρουργικού κέντρου καθώς και για ενέργειες μετεγχειρητικής νοσηλείας και κοινωνικής επανένταξης. Επίσης, πρόσθετο ποσό ύψους 250.000 ECU παρέχεται για την κατασκευή προθέσεων.

2. Από την ανάλυση της κατάστασης στο βόρειο Ιράκ, που πραγματοποίησαν οι υπηρεσίες της Επιτροπής (σε συνεργασία με ΜΚΟ), δεν προκύπτει ότι οι συνθήκες ανθρωπιστικής βοήθειας συνιστούν καθοριστικό παράγοντα του πρόσφατου κύματος κούρδων μεταναστών και ατόμων που ζητούν άσυλο στη δυτική Ευρώπη. Η κατάσταση βρίσκεται υπό έλεγχο όσον αφορά τις προμήθειες τροφίμων και ιατροφαρμακευτικού υλικού.

Η Επιτροπή έλαβε υπό σημείωση την άποψη ότι η προοπτική της αποχώρησης της ECHO από το βόρειο Ιράκ θα συντείνει στην ψυχολογική πίεση των κατοίκων που αισθάνονται εκτεθειμένοι στις απειλές της 'Αγκυρας και της Βαγδάτης και εξαρτημένοι από την αβέβαια, ακόμη, πορεία δράσης των Ηνωμένων Εθνών. Λαμβάνει, επίσης, σοβαρά υπόψη την επιχειρηματολογία εκείνων (στα κράτη μέλη και στο Κοινοβούλιο) που πιστεύουν ότι η εμφανής παρουσία της ECHO επιτόπου είναι προς όφελος της Κοινότητας, στο θέατρο αυτό των συγκρούσεων.

Ενόψει των ανωτέρω, η Επιτροπή αφενός δεν προτίθεται να διακόψει την εφαρμογή του προγράμματος της ECHO στο βόρειο Ιράκ κατά το 1998, και αφετέρου, θα προβεί στην επανεκτίμηση της κατάστασης αργότερα, εντός του τρέχοντος έτους.